Şirnex (parêzgeh)
Şirnex (bi tirkî: Şırnak) parêzgeheke Bakurê Kurdistanê ye. Serbajarê parêzgehê Şirnex e. Piraniya gel Kurd e, lê gelek leşkerên tirk jî hatine bi cih kirin û ev yek bandorê li nexşeya siyasî û demografîk dike. Parêzgeh li bakur bi Sêrt û Wanê, ji rojhilat ve bi Colemêrgê û ji rojava ve bi Mêrdînê re hevsînor e. Rûbera wê 7078 km² û bilindahiya wê 1400 m ye. Sînorên wê bi Herêma Kurdistana Iraq û Sûriyê re hene. Parêzgeh di sala 1990î de, bi herêmên ku berê di girêba Sêrt, Colemêrg û Mêrdînê de bûn, hat avakirin. Ji bilî serbajêr, li parêzgeha Şirnexê 18 şaredarî (bajar) û 194 gund hene. Nifûsa parêzgehê di sala 2023 de 570.745 kes bû. Çemên girîng Dîcle, Hezil, Çaglayan û Kizilsu ne. Kızılsu, Hezil û Xabûr diherikin Dîcleyê. Çiyayên herî girîng Cûdî bi 2089 m, Gabar, Namaz û Çiyayên Altînê ne.